**LECTIO DIVINA**

**It-Tletin Ħadd**

**Matul is-Sena (A)**

**Mt 22,34-40**

**Ħobb... b’qalbek kollha, b’ruħek kollha u b’moħħok kollu**

**“Wieħed minnhom, għaref fil-Liġi, għamillu din il-mistoqsija biex iġarrbu” (v. 35)**

Iżjed minn risposta, il-Fariżej riedu jkomplu jonsbu lil Ġesù. Minkejja li Ġesù hu “l-verità... iħobb is-sewwa... ma jħares lejn wiċċ ħadd” (v.16), it-tentazzjonijiet u l-provi ma jieqfux.

**“Mgħallem, liema hu l-kmandament il-kbir, fil-Liġi?” (v. 36)**

Barra mill-għaxar kmandamenti, il-Lhud – l-aktar il-Fariżej – josservaw bi skruplu kbir 248 preċett u 365 projbizzjoni (613 b’kollox). Il-Fariżew jistieden lil Ġesù jelenka wieħed minn dawn bħala “l-kbir”.

**“Qallu Ġesù: ‘Ħobb lill-Mulej, Alla tiegħek, b’qalbek kollha, b’ruħek kollha, u b’moħħok kollu.’” (v. 37)**

Ġesù jikkwota x-*Shema*, dak li hemm mitkub fil-liġi (ara Dewt 6,4s). Il-kmandament il-kbir huwa li tħobb lil Alla bħala risposta għall-imħabba ta’ Alla: “Aħna nħobbu, għax hu ħabbna l-ewwel” (1 Ġw 4,19). Fi kliem ieħor l-imħabba tikkonsisti f’li wieħed jemmen li l-hekk imsejħa *kmandamenti* t’Alla huma għajnuna biex il-bniedem jgħix kuntent u fil-paċi mal-oħrajn, u miegħu nnifsu.

Dan il-kmandament ried jiġi mgħallem lit-tfal, marbut tajjeb mal-idejn u mal-moħħ, u mal-bibien (*mezuzah*).

Ġesù ried jgħallem li l-imħabba mhix biss mezz imma aktar minn hekk hija *l-iskop* għal ħajja ta’ dejjem; Alla nnifsu hu din l-istess imħabba “Alla hu mħabba” (1 Ġw 4,16), u l-bniedem hu maħluq fuq “ix-xbieha tiegħu” biex iħobb lill-oħrajn, u jħobb lilu.

Ix-xewqa tal-bniedem li jkun “bħal Alla” (ara Ġen 3,6) fl-aħħar mill-aħħar hija dik l-istess xewqa t’Alla innifsu. Imma l-bniedem (Adam) fittixha b’mod żbaljat; ried “jaħtafha”, ħares lejha bħala prestiġju (ottika egoistika).

L-iskop tal-liġi hu biss li tindika. Minnha nifsha, bl-osservanza tagħha biss ma twassalx imħabba, u ma ġġibx paċi – mhix effikaċi. Wieħed jifhem sew l-imħabba li għaliha trid twasslu l-liġi kemm-il darba jiskopri, jifhem u jemmen li hemm xi ħadd li jħobbu u jridlu l-ġid.

Il-vera mħabba nasal għaliha, mhux permezz tal-liġi fiha nfisha, lanqas permezz tal-osservanza għamja tagħha, lanqas li nkun sottomess għaliha (= mingħajr kunvinzjoni u dixxerniment), imma meta nħossni maħbub (u mhux oppress); b’dak l-atteġġjament nista’ nasal għall-iskop tagħha (ara 1 Kor, Gal, Rum).

“Fl-imħabba m’hemmx biża’. L-imħabba sħiħa tkeċċi l-biża’ ’l barra, għax il-biża’ għandu x’jaqsam mal-kastig. Min jibża’ għadu ma sabx il-milja tal-imħabba” ( 1 Ġw 4,18)

“f’moħħok kollu” (ἐν ὅλῃ τῇ *διανοίᾳ* σου)

Biex tħobb ’il xi ħadd (jew xi ħaġa) l-ewwel trid tagħrfu, ikollok kunċett tiegħu, tistaqsi fuqu, tixtieq tkun taf aktar (kapaċità intellettwali). L-għarfien fuq xi ħadd jew iservi biex tħobbu u tapprezzah iktar jew inkella biex tantiċipah u tieħu vantaġġ minn fuqu.

“f’qalbek kollha” (ἐν ὅλῃ τῇ *καρδίᾳ* σου)

Il-vera mħabba toħroġ wara li tkun għaraft il-persuna u tkun taf min hi. Hawnhekk insibu s-sentimenti, frott il-valuri veri tal-persuna. Wieħed ma jistax iħobb (lil Alla u lill-proxxmu) jekk f’qalbu għad hemm interessi jew imħabbiet oħra.

“f’ħajtek kollha” (ἐν ὅλῃ τῇ *ψυχῇ* σου, [ψυχῇ = in-nifs li jagħti l-ħajja lill-ġisem fuq din l-art, sinjal lil l-ġisem qed jgħix, huwa ħaj])

Wara l-proċess mentali, wieħed *jaġixxi* skont ma jkun hemm fil-qalb tiegħu. Dawn huma t-tliet fakultajiet umani li Alla poġġa fil-bniedem u li *permezz tagħhom kollha* hu jrid li jiġi maħbub.

**“Dan hu l-kmandament il-kbir u l-ewwel wieħed.” (v. 38)**

Hu *l-ewwel* kmandament għax jiġi qabel il-kmandamenti l-oħra (għax kollha jinbnew u joħorġu minnu), u hu *l-ewwel* ukoll għax għandu jkun l-ewwel bħala risposta għall-imħabba ta’Alla – “Hu ħabbna l-ewwel” (1 Ġw 4,19), Alla li ħa l-inizjattiva li jibda ċ-ċirku virtuż: jien *għaraft* l-imħabba ta’ Alla u għax għaraftha *nħobbha*, u għax inħobbha, aktar infittixha u nfittex li nagħrafha.

**“U t-tieni jixbhu: ‘Ħobb lil għajrek bħalek innifsek.’” (v. 39)**

L-imħabba hi waħda. L-imħabba li biha nħobb lill-proxxmu hija dik l-istess imħabba li biha nħobb lil Alla (agape: *Ἀγαπήσεις* κύριον τὸν θεόν... *Ἀγαπήσεις* τὸν πλησίον)

“Bħalek innifsek” huwa l-qies sempliċi li bih inkejjel l-imħabba tiegħi lejn ħaddieħor, lejn Alla. Min iħobb lilu nnifsu jħobb lil ħaddieħor, min ma jħobbx lilu nnifsu ma jafx iħobb lill-ħaddieħor (x’aktarx għadu ma għamilx esperjenza ta’ mħabba f’ħajtu).

**“Dawn iż-żewġ kmandamenti huma l-qofol tal-Liġi kollha...” (v. 40)**

Liġi li ma tgħinnix *inħobb* aktar u li ma tgħinnix nkun aktar liberu, tagħmilli l-ħsara għax toħnoqni. Allura din il-liġi jew oġġettivament ma tagħmilx sens (fiha nfisha) għax ma twassal għall-ebda valur, jew inkella jien għadni ma integrajthiex, u għalhekk mhix qed inħalliha twassalni biex nintegra aktar il-valur permezz tagħha.

Il-kmandamenti għandhom ilkoll skop wieħed: li jwasslu lill-bniedem biex iħobb lil Alla u lill-oħrajn.